Seuntjie op kleinhoewe doodgeryArgieffoto ter illustrasie. (Foto: Unsplash) ’n Seuntjie van 18 maande oud is Maandagmiddag op ’n kleinhoewe in Kameeldrift buite Pretoria dood toe hy onder die wiele van ’n bakkie beland het. Kapt. Mavela Masondo, woordvoerder van die polisie, sê in ’n kort verklaring ’n saak van strafbare manslag word ondersoek nadat die bestuurder van ’n Ford Ranger-bakkie omstreeks 17:30 oor die kind gery het. Rufus Engelbrecht, woordvoerder van LifeSupport 24/7, het aan Maroela Media gesê die bestuurder van die bakkie is familie van die kind. “Die oom het by die huis gekom, nie die kind gesien nie en per ongeluk oor hom gery. Die kind se ma en pa was in die huis en toe hulle uitkom om te groet, het hulle die kind in die oprit sien lê.” Volgens Engelbrecht was die seuntjie reeds dood met paramedici se aankoms op die toneel. Volgens Masondo het die oom vermoedelik blyplek op die kleinhoewe gehuur. Dié tragiese voorval volg kort nadat twee peuters vroeër vandeesmaand in soortgelyke voorvalle gesterf het. Maroela Media het vroeër berig Juan (38) en Jani Greeff (28) se dogtertjie, Juané, is vroeër vandeesmaand op hul plaas in die Vredefortkoepel in die Vrystaat dood nadat die plaasvoorman per ongeluk oor haar gery het. Fred en Marché Holtzhausen het op dieselfde dag hul seuntjie, Malan, aan die dood afgestaan nadat Marché hom per ongeluk doodgery het by hul huis in Graaff-Reinet. Die tweejarige seuntjie is ernstig beseer toe sy ma agteruit gery het sonder dat sy geweet het die kind is agter haar motor. Malan is na ’n hospitaal gehaas, maar is met sy aankoms daar dood verklaar.